Syafinaz Selamat

Datuk Syafinaz Selamat; nosusu ontok 11 Milatok 1973 nopo nga susuminding Malaysia i suminding id suang boros Malayu, Inggilis, Itali, Sepanyol om Jerman. Ointutunan isido sabaagi songulun susuminding solo soprano; songulun mongingia' vokal, momoluda vokal om lungkitas id universiti om kalas swasta; songulun i abaal sabaagi vokal oponsol id suang tinimungan koir nosukod om tangaanak; om sabaagi songulun i orohian do inus rolou ii insaru aalap sabaagi momiadang profesional toi ko' mananahak komi id suang pialaan suminding kinoyonon om ababayan realiti.

Koposion pogulu

Syafinaz Selamat nopo nga tanak tohuri mantad 11 mogiobpinai om nosusu id  Watas Pontian, Johor Malaysia. Minonimpuun i Syafinaz do karier suminding di okoro po (7 toun) id suang ababayan posorili kampung dau hilo  Watas Batu Pahat.

Ontok di 9 nogi toun, pinosuul i Syafinaz do taka dau i pakaraja id Radio Televisyen Malaysia (RTM) montok mampayat pogihuman kabaalan nayatan stesen dii. Notilombus i Syafinaz nosiliu susuminding miampai koruhang durt dau, i Eliza id suang segmen rodiu RTM om ababayan tangaanak id televisyen nasional RTM i pinosolimbou ontok timpu karamayan.

Nakaanu i Syafinaz do kontrak rakaman koiso ontok di 15 toun om album koiso nopo dau nga pinungaranan tumanud ngaran sondii, Syafinaz om pinalabus ontok toun 1989.

Koinusan
Suai ko minongimpuun karier sabaagi susuminding ontok di 7 o toun, tinumanud nogi i Syafinaz do pinsingilaan organ elektrik om piano ontok di 7 om 10 toun. Minongoput i Syafinaz do pondidikan muzik dau hilo Universiti Teknologi MARA (UiTM) om nakaawi ponginabasan miampai Ijazah Sarjana Muda dalam Muzik. Isido nogi nga songulun susuminding i noonuan pinludaan klasik id siriba tapanai di Siti Chairani Proehoeman (vokal), Muzaffar Abdullah (piano), om nogi veteran id suang pondidikan muzik om kosolimbahan klasik id Malaysia. Minaganu nogi i Syafinaz do inisiatif maya minomogonop kursus oniba id Jerman miampai Heidrun Maria Hahn, songulun susuminding opera Jerman, pogulu minaganu komitmen sabaagi susuminding opera.

Rolou soprano operatik di Syafinaz nopo nga poinsuang id kawo coloratura soprano om kiwaa julat rolou mantad D3 gisom F6, ii no do kosudong isido suminding do repertoir om aria mantad komposer miagal di Mozart, Puccini, Bellini, Delibes om Verdi. Nopili isido montok mongigit kono sabaagi susuminding soprano solo id suang opera Carmina Burana karya Carl Orff, miampai 100 puru koir om Orkestra Simfoni Kabansaan Malaysia, buruanon di Roland Peelman.

Nuut

Sukuon

Noputan labus

100 Memorable Malaysian Women 
PRESIDENT OBAMA VISITS MALAYSIA 
Making inroads 
Malaysia's Female Singers Live Great Belted Notes (B4 – D7) 

Kategori:Muzik